DA Den Europæiske Unions Tidende C 315/27

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 315/11

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»MELA VAL DI NON«

EF-Nr.: IT-PDO-0105-0197-10.12.2007

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område —  Bevis for oprindelse — Produktionsmetode —  Tilknytning —  Mærkning —  Krav i nationale bestemmelser — Andet [angives nærmere]

2. Type ændring(er):

— Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

I punkt 2 i den gældende produktspecifikation, hvor produktet beskrives, er det fundet hensigtsmæssigt at omtale skrællens grundfarve, som gradvis skifter fra grøn til gul, således at æblerne af Red delicious-sorten kan høstes, når de har nået den optimale modenhed.

Desuden er det i den gældende produktspecifikation angivet, hvilke kemiske, fysiske og organoleptiske parametre æblerne skal ligge inden for, men ikke på hvilket tidspunkt de skal kontrolleres. Derfor er der fastsat et tidsinterval, hvori disse parametre skal vurderes. De kvalitative parametre, der måles i det afgrænsede tidsinterval, skal være opfyldt i hele den periode, hvor produktet afsættes, eftersom man med moderne opbevaringsmetoder ikke kan konstatere nogen mærkbar nedgang i æblernes fasthed, sukkerindhold og syreindhold.

I produktspecifikationens punkt 5, som omhandler fremstillingsmetoden, udgår angivelsen af den øvre grænse for plantetætheden på 4 800 planter/ha, eftersom det kun giver mening at fastsætte en plantetæthed, hvis den hænger sammen med biologiske, agronomiske og jordbundsklimatiske parametre, mens den ikke har nogen begrundelse, hvis der ikke er andre holdepunkter.

Det er fundet hensigtsmæssigt, stadig i punkt 5 i den gældende produktspecifikation, at lade omtalen af en bedrifts gennemsnitsproduktion på 68 t/ha udgå, da den begunstiger de store bedrifter på bekostning af de små.

Endvidere er der i punkt 5 indsat et afsnit om opbevaring af æblerne, da producenterne i særligt gode år ikke råder over egnede faciliteter til opbevaring af den høstede frugt, og der er derfor åbnet mulighed for opbevaring i andre egnede faciliteter, der kontrolleres af kontrolorganet.

Endelig er punkt 7 i den gældende produktspecifikation ændret derved, at henvisninger til EF-lovgivningen, nemlig til forordning (EØF) nr. 2081/92, er ændret til forordning (EF) nr. 510/2006.

ENHEDSDOKUMENT

RÅDETS FORORDNING (EF) Nr. 510/2006

»MELA VAL DI NON«

EF-Nr.: IT-PDO-0105-0197-10.12.2007

BGB ( ) BOB ( X )

1. Betegnelse:

»Mela val di Non«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Den beskyttede oprindelsesbetegnelse »mela Val di Non« er forbeholdt æbler af sorterne Golden Delicious, Renetta Canada og Red Delicious, som besidder nedenstående egenskaber.

Frugtens udseende på afsætningstidspunktet:

Æblerne skal være hele, friske og sunde af udseende, rene og fri for fremmede stoffer og lugte.

Æblerne skal have følgende form:

— Golden Delicious og Red Delicious: kegleformet aflang

— Renetta Canada: kegleformet eller fladtrykt.

Typiske farver:

Golden Delicious: gulgrøn, til tider med rosa skær

Renetta Canada: gulgrøn med rustbelægning

Red Delicious: grøn/gul bundfarve med rød dækfarve.

Kemiske egenskaber

Sukkerindholdet skal i to måneder efter høsttidspunktet mindst være som følger:

Golden Delicious: 12° Brix

Renetta Canada: 9° Brix

Red Delicious: 9° Brix.

Mindste syreindhold i to måneder efter høsttidspunktet:

Golden Delicious: 5 meq NaOH pr. 100 g

Renetta Canada: 8 meq NaOH pr. 100 g

Red Delicious: 3,5 meq NaOH pr. 100 g.

I to måneder efter høsttidspunktet skal Golden Delicious endvidere mindst have et Thiault-indeks [sukker i alt (g/l) + surhedsgrad (g æblesyre pr. l) x 10] på 170.

Fysiske egenskaber

Fastheden udtrykt i kg/cm2 skal i to måneder efter høsttidspunktet mindst være:

Golden Delicious: 5

Renetta Canada: 5

Red Delicious: 5,5.

Betegnelsen »mela Val di Non« er forbeholdt æbler af handelsklasse ekstra og I. Mindstestørrelsen er 65 mm. Mindstekravene til de forskellige sorters og klassers kvalitet er fastsat i forordning (EF) nr. 920/1989 med senere ændringer.

De særlige organoleptiske egenskaber ved æbler med betegnelsen »mela Val di Non« skyldes den rette balance mellem de ovenfor beskrevne fysisk-kemiske parametre.

Navnlig:

— udmærker Golden Delicious sig ved sprødt og saftigt frugtkød og syrlig-sød smag

— skifter Renetta Canada konsistens og smag alt efter årstid, fra sprødt og udpræget syrligt til sødt og melet frugtkød, alt imens det bevarer sine typiske organoleptiske egenskaber

— har Red Delicious et mere melet frugtkød og en fremherskende sød smag.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkning og høst af »mela Val di Non« skal finde sted inden for det i punkt 4 anførte produktionsområde.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Salgspakningerne eller hvert enkelt æble skal mærkes med betegnelsen »mela Val di Non«. Det er forbudt at tilføje oprindelsesangivelser, der ikke udtrykkeligt er tilladt, eller supplerende angivelser, som vil kunne vildlede forbrugerne.

4. Præcis afgrænsning af det geografiske område:

Produktionsområdet for »mela Val di Non« ligger i den autonome provins Trento og dækker afvandingsområdet for Noce-floden, der løber gennem Val di Sole og Val di Non, også kaldet Valli del Noce eller Anaunia.

Området dækker følgende kommuner:

Andalo, Amblar, Bresimo, Brez, Cagnò, Caldes, Campodenno, Castelfondo, Cavareno, Cavedago, Cavizzana, Cis, Cles, Cloz, Commezzadura, Coredo, Croviana, Cunevo, Dambel, Denno, Dimaro, Don, Flavon, Fondo, Livo, Malè, Malosco, Mezzana, Monclassico, Nanno, Ossana, Peio, Pellizzano, Rabbi, Revò, Romallo, Romeno, Ronzone, Ruffrè, Rumo, Sanzeno, Sarnonico, Sfruz, Smarano, Spormaggiore, Sporminore, Taio, Tassullo, Terres, Terzolas, Ton, Tres, Tuenno, Vermiglio, Vervò.

5. Tilknytning til det geografiske område:

5.1. Det geografiske områdes egenart:

Det naturlige miljø

Jordbund: »Mela Val di Non« dyrkes i et område, der i høj grad egner sig til produktion af æbler af høj organoleptisk kvalitet. Området er dannet af klippeformationer af dolomit, hvilket i sig selv er unikt. Et særligt træk er jordens store indhold af tilgængeligt magnesium, ofte dobbelt så stort som i andre områder med frugtavl.

Jordens indhold af organisk materiale (4-6 %) og kvælstof er optimalt, og også indholdet af andre stoffer såvel som af sporstoffer ligger på et gunstigt niveau.

Klima: Områdets uhyre gunstige orientering mod syd-sydøst er kombineret med et tempereret kystklima/kontinentalt-alpint klima, der mildnes takket være beliggenheden i en bred gletsjerdal.

Som følge af den sparsomme nedbør (gennemsnitligt 5-7 regndage pr. måned) kan året tælle op til næsten 300 solskinsdage. Takket være det absolutte fravær af tåge og dis hele året rundt og den lave luftfugtighed er luften meget klar. Det heraf følgende stærke sollys fremmer syntesen af sukkerstoffer og udviklingen af de aromaer, der er typiske for æbler fra dette område.

Selv i dagens varmeste timer forbliver luften klar takket være en sydlig brise, der hver dag rejser sig sent på formiddagen (benævnt »Ora del Garda«), og som skyldes transporten af luftmasser fra Gardasøen, Italiens største sø.

I hele produktionsområdet foretager APPA (Agenzia provinciale per la protezione dell’ambiente — provinsens miljøagentur) endvidere en løbende overvågning af luftens »kvalitet« og kan således stadfæste, at hele dyrkningsområdet for »mela Val di Non« er frit for luftforurenende stoffer fra byerne.

Området ligger i et alpint landskab med dettes typiske flora og fauna, som beskrevet af botanikere og biologer, og vidner om det harmoniske forhold mellem frugtavl og natur.

De menneskelige faktorer

Sammen med det naturlige miljø har mennesket med sine traditioner i århundredernes løb bidraget afgørende til at skabe den forbindelse mellem »mela Val di Non« og det pågældende produktionsområde, der er beskrevet i de historiske oplysninger i relation til beviset for oprindelsen, og som bekræftes af en omfattende kulturhistorisk og naturvidenskabelig litteratur.

Landbefolkningens dybe rødder i produktionsområdet, dens traditionsrige erfaring, dens fra generation til generation nedarvede kultur og dens stadige udforskning og udnyttelse af traditionsbestemte og specifikke dyrkningsmetoder har skabt betingelserne for, at dyrkningen af »mela Val di Non« efterhånden har fået fodfæste og i dag betragtes som en historisk og kulturel arv for hele området, samtidig med at den er en vigtig indtægtskilde.

Ud af en befolkning på i alt 35 000 i området arbejder således godt 15 000 i denne branche.

Dette er grunden til, at befolkningens dagligdag er præget af æbleavlens forskellige faser (navnlig blomstring, modning og plukning), og mange folkefester, kulturbegivenheder og kongresser har tilknytning til æbledyrkningen og den betydning, den spiller i et integreret bjerglandbrug, både for landskabs- og miljøbevaring og for bevaring af den traditionelle kultur.

5.2. Produktets egenart:

Den kølige forårstemperatur i frugtens tidligste udviklingsfase fremmer tilstedeværelsen af naturlige giberelliner i planten, som fremmer celledelingen. Dette giver æblerne deres særligt sprøde frugtkød og aflange form, som for Delicious-æblernes vedkommende giver sig udslag i en typisk kegleform.

Takket være den rationelle brug af kunstvanding, som forebygger vækststress, og som fremmer en afbalanceret udvikling af frugtkød og skræl, vokser frugterne harmonisk gennem hele sommeren med en skræl, der for Delicious-sortens vedkommende er usædvanlig glat og fri for defekter i form af rustbelægninger.

Herudover resulterer det alpine klima (varme dage/kolde nætter) i en gunstig balance mellem den store mængde fotosynteseprodukter, der dannes om dagen, og det beskedne tab af sukkerstoffer, som finder sted om natten. Denne meget positive balance skyldes, at tabet af sukkerstoffer under planternes respiration om natten, der er direkte proportional med temperaturerne i de mørke nattetimer, netop begrænses stærkt af de kølige nattemperaturer, også i sommermånederne.

En anden vigtig faktor er de næsten altid klare nætter, hvorved frugterne i vækst- og modningsperioden dækkes af morgendug, som fordamper med dagens første solstråler og derved afkøler frugterne. Dette bevirker en positiv reaktion i æblernes skræl, som giver Golden Delicious og Renetta del Canada deres rosa dækfarve og Red Delicious dens klare røde farve.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Forbindelsen mellem disse faktorer er af en sådan art, at miljøet, klimaet og de menneskelige faktorer i området klart udgør et udeleligt hele.

Det har resulteret i en æbleproduktion af enestående kvalitet og med organoleptiske egenskaber, der er kendt og påskønnet viden om, således at æbler fra Val di Non overalt nyder et godt omdømme, både i socioøkonomisk og i handelsmæssig henseende.

Af officielle optegnelser fremgår det således, at æbler fra Val di Non allerede i flere årtier været en kategori for sig.

Det skal ligeledes nævnes, at det gennemsnitlige prisniveau for »mela Val di Non« til stadighed er 20-25 % højere end for æbler i samme handelsklasse, dvs. af samme størrelse og farve, men af anden oprindelse, og denne prisforskel kan nå helt op på 40-45 %.

Det skal endvidere understreges, at denne prisforskel som følge af produktets oprindelse gør sig gældende for alle de tre æblesorter, der er omfattet af ansøgningen om beskyttet oprindelsesbetegnelse »mela Val di Non«, dvs. sorterne Golden Delicious, Renetta Canada og Red Delicious.

Analyserne af »mela Val di Non« viser en naturlig variation i frugternes kvalitet, men også en højere gennemsnitskvalitet, som bevidnes af, at forbrugerne er rede til at betale en klart højere pris for æbler fra dette område.

»Val di Non«-æblet påskønnes af forbrugerne som følge af dets særlige kvalitet, der har tilknytning til dyrkningsområdet, men det nyder stor anerkendelse overalt, hvilket fremgår af de priser og kvalitetscertifikater, det har vundet på talrige nationale og internationale udstillinger.

Denne udvikling skyldes indbyggernes fuldstændige — dvs. kulturelle, arbejdsmæssige og økonomiske — deltagelse i produktionen af »mela Val di Non«, hvorved de har bidraget til at skabe den tætte forbindelse mellem produktet og det stedlige miljø og navnlig til i tidens løb at skabe en stærk følelsesmæssig tilknytning mellem beboerne i området og denne usædvanlige frugt.

Henvisning til offentliggørelsen af varespecifikationen:

Denne forvaltning har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »mela Val di Non« i Gazzetta ufficiale della Repubblica italiana (Italiens »statstidende«) nr. 253 af 30. oktober 2007.

Den konsoliderede udgave af produktspecifikationen kan ses på: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.